Broj: 711-I-161-M-155-21/22-02-21

Zagreb, 27. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković kao predsjednice Povjerenstva te Tončice Božić, Davorina Ivanjeka, i Tatijane Vučetić kao članova Povjerenstva na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na zahtjev dužnosnice Ivane Kekin, zastupnice u Hrvatskom Saboru,** za davanjem mišljenja Povjerenstva, na 151. sjednici, održanoj dana 10. prosinca 2021.g., daje sljedeće

**MIŠLJENJE**

**Na temelju članka 14. stavka 2. ZSSI-a, dužnosnica Ivana Kekin, zastupnica u Hrvatskom saboru, može biti članica upravnog vijeća zdravstvene ustanove, ako se radi o ustanovi od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnica članica upravnog vijeća ustanove po položaju i ako već nije članica u druga dva upravna vijeća ustanova ili nadzorna odbora izvanproračunskih fondova, pri čemu nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je Ivana Kekin, zastupnica u Hrvatskom saboru. Zahtjev je zaprimljen 2. prosinca 2021.g., pod poslovnim brojem: 711-U-5697-M-155/21-01-5, povodom kojeg je otvoren predmet broj M-151/21.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da Ivana Kekin obnaša dužnost zastupnice u Hrvatskom saboru od 15. rujna 2021.g. Stoga je Ivana Kekin povodom obnašanja navedene dužnosti obvezna postupati po odredbama navedenog Zakona.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu traži mišljenje Povjerenstva može li kao dužnosnica primiti naknadu za rad u upravnom vijeću zdravstvene ustanove.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

U Registru dužnosnika nema podataka da bi dužnosnica bila članom Upravnog vijeća, zdravstvene ili koje druge ustanove dok se iz zahtjeva dužnosnice ne može zaključiti je li ista već imenovana članom Upravnog vijeća predmetne zdravstvene ustanove ili ne. Također dužnosnica u zahtjevu nije navela o kojoj se ustanovi konkretno radi, zbog čega nije bilo moguće utvrditi je li ustanova od posebnog državnog interesa ili od posebnog interesa za jedinicu lokalne odnosno područne (regionalne) samouprave, pa se dužnosnica upućuje da može istovremeno uz obnašanje dužnosti zastupnice u Hrvatskom saboru biti član Upravnog vijeća zdravstvene ustanove ako se radi o ustanovi od posebnog interesa u smislu članka 14. stavkom 2. ZSSI-a i ako već nije član u druga dva upravna vijeća ustanova ili nadzorna odbora izvanproračunskih fondova. Za članstvo u upravnom vijeću zdravstvene ustanove dužnosnica nema pravo na naknadu, osim prava na naknadu putnih i drugih opravdanih troškova.

Dužnosnica se upućuje da je članstvo u Upravnom vijeću ustanove potrebno prijaviti u obrascu Izvješća o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima, udrugama i organizacijama“.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICE POVJERENSTVA

Nataša Novaković, dipl.iur.

Dostaviti:

1. Dužnosnica Ivana Kekin, elektroničkom dostavom
2. Objava na internetskoj stranici Povjerenstva
3. Pismohrana